Demokrat hyret tryllekunstner til valgtriks. Laget falsk Biden-stemme for noen tusenlapper.
WASHINGTON D.C. (Aftenposten): Flere tusen velgere ble oppringt og hørte Joe Bidens stemme. En konsulent innrømmer nå at han sto bak lureriet. Tusener av velgere i New Hampshire ble oppringt 20. og 21. januar. Det var bare dager igjen til primærvalget der.  Da de tok telefonen, hørte de Joe Biden i andre enden. Det hørtes i alle fall slik ut. Beskjeden han hadde til dem, var noe spesiell. Ba folk spare stemmen Han antydet nemlig at de ikke måtte stemme i primærvalget, men vente til høsten. – Det er viktig at du sparer stemmen din til november. Å stemme på tirsdag hjelper bare republikanerne i deres forsøk på å få Donald Trump gjenvalgt, sa Biden. Det var bare ett problem: Stemmen tilhørte ikke Biden. Den var laget ved hjelp av kunstig intelligens av Paul Carpenter, en tryllekunster som opptrer på gaten. Jobbet for Biden-rival Søndag kveld tilsto Steve Kramer, en konsulent som ofte jobber for demokratiske politikere, at det var han sto bak. Han har de siste månedene jobbet for Dean Phillips. Den demokratiske kongressmannen fra Minnesota utfordrer Biden, og han håpet å vinne i New Hampshire. Der stilte nemlig Biden ikke opp. I stedet hadde lokale Biden-tilhengere satt i gang en aksjon for å få folk til å skrive Bidens navn på stemmesedlene. Kan bli forbudt Saken har vært etterforsket av den øverste påtalemyndigheten i New Hampshire.  – Det er helt sentralt å sikre allmenn tillit til valget. Opptak generert av kunstig intelligens (KI) brukt til å føre velgere bak lyset, kan være ødeleggende for demokratiet, sa statens justisminister, John Formella. USAs teletilsyn satte etter hendelsen i januar fart i sine planer om å forby bruk av kunstig intelligens i automatiske oppringninger. Konsulent tilsto Før helgen kunne TV-kanalen NBC avsløre at sporene pekte mot Kramer. Søndag vedgikk han i en erklæring til NBC at han sto bak. Han innrømmet at han hadde sendt ut en automatisk oppringing til 5000 personer som trolig var demokrater. Statsadvokaten har før sagt at den gikk ut til over 20.000 personer. – Ved å bruke tilgjengelig teknologi på nett, ble en versjon av president Joe Bidens stemme skapt, sier Kramer. Han sier ikke noe om han angrer og heller ikke om noen ba ham lage den falske robotsamtalen. Han sier det trengs at det settes inn større ressurser mot det han gjorde. Kramer sier hvem som helst kan gjøre det samme om de har 5000 kroner. Phillips: «Ekkelt» Phillips har fordømt knepet på det sterkeste. Han og hans folk har nektet for at de kjente til Kramers påfunn. Kramer var hyret inn av Phillips apparat til jobben med å få ham med på stemmesedlene i New York og Pennsylvania. Han har fakturert kampanjen med over 2,5 millioner kroner for dette. Phillips ble fredag intervjuet om saken av en TV-kanal. – Jeg kjenner ikke han som gjorde dette. Jeg er kvalm. Jeg synes dette er ekkelt. Vi trenger regulering av kunstig intelligens nå, for dette skjer rundt oss hele tiden, sa politikeren. Reklamefilm på én time Eksperter er sikre på at kunstig intelligens vil stå sentralt som virkemiddel i årets valgkamp. Det kunne man se tydelig allerede i fjor vår. Da erklærte Biden at han ville stille til gjenvalg.  I løpet av bare en time hadde Det republikanske partiet klar en ytterst dyster reklamefilm som svar. Partiets folk var åpne om at de hadde brukt kunstig intelligens til å lage den og at bildene i filmen var konstruerte. Biden vant uansett Holdt så Bidens velgere seg hjemme på grunn av samtalen? Biden fikk i alle tilfeller 63,9 prosent av stemmene. Det til tross for at hans navn ikke sto på stemmesedlene på grunn av en strid med New Hampshire om rekkefølgen i primærvalg.  Phillips fikk 19,6 prosent av stemmene. Hva sier så Paul Carpenter? Den teknologikyndige tryllekunstneren sier han aldri har stemt. Han visste heller ikke hva lyden skulle brukes til. Han ble selv ble lurt av Kramer, sier han til en rekke medier. Han fikk ca. 1500 kroner i betaling for jobben.
Tusenvis av velgere i New Hampshire har mottatt samtaler med Joe Bidens stemme. Stemmen ble laget med kunstig intelligens av Paul Carpenter. Konsulent Steve Kramer innrømmer å stå bak oppringningen. Han jobber for Dean Phillips, en politisk rival til Biden. Kramer sendte ut oppringningen til 5000 personer som trolig var demokrater. USAs teletilsyn vurderer å forby bruk av kunstig intelligens i automatiske oppringninger. Phillips fordømmer Kramers handling og krever strengere reguleringer av kunstig intelligens.